„Zilele Porților Deschise” la Facultatea de Psihologie și Științele Educației a Universității din București

În perioada 17-21 martie 2025, Facultatea de Psihologie și Științele Educației a Universității din București își deschide porțile pentru toți cei interesați să urmeze un program de masterat în domeniul psihologiei sau științei educației.
Evenimentul se va desfășura în format fizic atât în București, la sediile facultății din Panduri (Șoseaua Panduri, nr. 90, Sector 5), și din Leu (Bulevardul Iuliu Maniu, nr. 1, Sector 5), cât și la filialele din Buzău (Piața Colegiului, nr. 1) și Focșani (Strada Republicii, nr. 71).
„Facultatea de Psihologie și Științele Educației a Universității din București îi așteaptă pe toți cei interesați să călătorească în universul plin de provocări al minții și al spiritului uman și să cunoască oferta educațională, facilitățile și oportunitățile propuse de fiecare dintre cele două domenii de studii masterale. […] Facultatea de Psihologie și Științele Educației vă așteaptă cu #PorțileDeschise!”, au transmis organizatorii.
În cadrul evenimentului „Zilele Porților Deschise”, vizitatorii vor păși în spațiile moderne și primitoare ale facultății și vor putea participa la o serie de activități interactive și atractive, precum: dezbateri și ateliere tematice, cursuri deschise, prezentări ale programelor de studii. 
Astfel, participanții la „Zilele Porților Deschise” vor putea afla informații suplimentare despre oferta educațională a Facultății de Psihologie și Științele Educației a UB, despre procesul de admitere pentru anul universitar 2025-2026, precum și alte detalii despre viața de student la FPSE. 
Studenții vor putea participa la cursuri deschise organizate de cadrele didactice ale FPSE, printre care: didactica domeniului om și societate, managementul resurselor umane, formarea personalului didactic, public speaking susținute de conf. univ. dr. Anca Petrescu, lect. univ. dr. Victoria Gheorghe, lect. univ. dr. Corneliu Ciprian Ilade. Totodată, acestora li se vor prezenta programele de masterat din cadrul FPSE și vor lua parte la ateliere practice interactive. 
Agenda săptămânii cu programul evenimentelor poate fi consultată aici. 
Mai multe informații despre „Zilele Porților Deschise” la FPSE a UB pot fi accesate atât pe site-ul facultății, cât și pe paginile de Facebook și de Instagram ale facultății. 
